## Pravilnik o načinu dostave obavijesti za upis u evidenciju reprezentativnih sindikata

### NN 93/2012 (10.8.2012.), Pravilnik o načinu dostave obavijesti za upis u evidenciju reprezentativnih sindikata

MINISTARSTVO RADA I MIROVINSKOGA SUSTAVA

2136

Na temelju članka 9. stavka 8. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« broj 82/2012 i 88/2012), ministar rada i mirovinskoga sustava donosi

PRAVILNIK

O NAČINU DOSTAVE OBAVIJESTI ZA UPIS U EVIDENCIJU REPREZENTATIVNIH SINDIKATA

Predmet Pravilnika

Članak 1.

Ovim Pravilnikom propisuju se obveznici, postupak, sadržaj i rokovi dostave obavijesti sindikata o činjenicama iz članka 7. stavaka 1. i 2., članka 8. stavka 6. i članka 10. stavka 4. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« broj 82/2012 i 88/2012) (u daljnjem tekstu: Zakon).

Nadležno tijelo za vođenje evidencije reprezentativnih sindikata

Članak 2.

Činjenice iz članka 7. stavaka 1. i 2., članka 8. stavka 6. i članka 10. stavka 4. Zakona upisuju se u evidenciju reprezentativnih sindikata, koja se vodi pri ministarstvu nadležnom za rad, na temelju pisane obavijesti sindikata.

Obveznici dostave obavijesti

Članak 3.

(1) Obavijest o činjenici iz članka 7. stavka 1. Zakona dostavlja sindikat koji djeluje na području odnosno razini za koju se pregovara o sklapanju kolektivnog ugovora.

(2) Obavijest o činjenicama iz članka 7. stavka 2. i članka 8. stavka 6. Zakona dostavlja sindikat koji je prvi naveden u sporazumu kojim se utvrđuje broj i sastav pregovaračkog odbora sindikata.

(3) Pisanu izjavu o odbijanju sudjelovanja u kolektivnom pregovaranju dostavlja sindikat iz članka 10. stavka 3. Zakona.

Oblik obavijesti

Članak 4.

Obavijest sindikata o činjenicama iz članka 7. stavka 1. i 2., članka 8. stavka 6. i članka 10. stavka 4. Zakona, te prilozi iz članka 5. stavka 4., 5. i 7. ovoga Pravilnika dostavljaju se u pisanom i elektroničkom obliku.

Prilozi iz članka 5. stavaka 4., 5., 6. i 7. ovoga Pravilnika podnose se u izvorniku ili ovjerenom prijepisu u dva primjerka.

Sadržaj obavijesti

Članak 5.

(1) Pisana obavijest iz članka 3. stavka 1. ovoga Pravilnika mora sadržavati:

– naziv, sjedište i osobni identifikacijski broj (u daljnjem tekstu: OIB) sindikata podnositelja obavijesti,

– registarski broj pod kojim je u Knjigu sindikata upisan sindikat,

– naziv, sjedište i OIB poslodavca odnosno udruge poslodavaca s kojom sindikat kolektivno pregovara,

– datum podnošenja zahtjeva za pokretanjem postupka kolektivnog pregovaranja,

– područje i razina za koje se kolektivno pregovara.

(2) Pored podataka iz stavka 1., pisana obavijest iz članka 3. stavka 2. ovoga Pravilnika mora sadržavati:

– naziv, sjedište i OIB svih sindikata koji djeluju na razini i području za koje se kolektivno pregovara, te njihove registarske brojeve pod kojima su upisani u Knjigu sindikata,

– naziv, sjedište i OIB poslodavaca, udruge poslodavaca odnosno udruge poslodavaca više razine s kojima sindikati kolektivno pregovaraju,

– datum zaključenja sporazuma o broju i sastavu pregovaračkog odbora.

(3) Pisana izjava iz članka 3. stavka 3. ovog Pravilnika mora sadržavati:

– naziv, sjedište i OIB sindikata podnositelja izjave,

– registarski broj pod kojim je u Knjigu sindikata upisan sindikat,

– evidencijski broj pod kojim je sindikat upisan u evidenciju reprezentativnih sindikata pri ministarstvu nadležnom za rad.

(4) Uz obavijest iz stavaka 1. i 2. ovoga članka sindikat je dužan priložiti pisani sporazum iz članka 12. stavka 4. Zakona.

(5) U slučaju iz članka 7. stavka 2. i članka 8. stavka 6. Zakona, pored sporazuma iz članka 12. stavka 4. Zakona, sindikat je dužan priložiti i sporazum kojim je utvrđen broj i sastav pregovaračkog odbora sindikata.

(6) U slučaju iz članka 9. stavak 1. Zakona, sindikat je dužan priložiti preslik rješenja Povjerenstva za utvrđivanje reprezentativnosti (u daljnjem tekstu: Povjerenstvo) o sastavu Pregovaračkog odbora sindikata za kolektivno pregovaranje.

(7) Sindikat iz članka 3. stavaka 1. i 2. ovoga Pravilnika dužan je dostaviti svaku izmjenu, odnosno dopunu sporazuma stavka 4. i 5. ovoga članka u roku od 8 dana od dana nastanka izmjene, odnosno dopune.

(8) U slučaju iz članka 10. stavka 4. Zakona sindikat je dužan priložiti preslik obavijesti upućenu poslodavcu o odbijanju kolektivnog pregovaranja.

Postupanje nadležnog tijela po obavijesti

Članak 6.

(1) Ako ministarstvo nadležno za rad provjerom utvrdi da u obavijesti nedostaje neki podatak ili da neki od podataka ne odgovara podatku navedenom u sporazumu, pozvat će sindikat koji je dostavio obavijest na dopunu, ispravak, odnosno dostavu nove obavijesti, uz upozorenje da u slučaju neudovoljavanju tom pozivu neće biti izvršen upis u evidenciju reprezentativnih sindikata.

(2) Sindikat je dužan u roku od 8 dana od dana primitka poziva iz stavka 1. ovoga članka udovoljiti zahtjevu za dopunu ili ispravak podataka, odnosno dostaviti novu obavijest.

(3) O izvršenom upisu, odnosno odbijanju upisa u evidenciju reprezentativnih sindikata ministarstvo nadležno za rad će izvijestiti sindikat u roku od 15 dana od dana zaprimanja potpune obavijesti, odnosno od proteka roka za dostavu potpune obavijesti.

Rok dostave obavijesti

Članak 7.

(1) U slučaju iz članka 7. stavka 1. Zakona obavijest se mora dostaviti u roku od 8 dana od kada je sindikat, odnosno poslodavac uputio zahtjev za pokretanjem postupka kolektivnog pregovaranja.

(2) U slučaju iz članka 7. stavka 2. i članka 8. stavka 6. Zakona obavijest se mora dostaviti u roku od 8 dana od dana zaključenja sporazuma kojim je utvrđen broj i sastav pregovaračkog odbora sindikata.

(3) U slučaju iz članka 10. stavka 4. Zakona obavijest se mora dostaviti u roku od 8 dana od dana kada je sindikat obavijestio poslodavca o odbijanju kolektivnog pregovaranja.

Članak 8.

Obavijest iz članka 4. ovoga Pravilnika dostavlja se na odgovarajućem obrascu, koji se nalazi u prilogu ovoga Pravilnika i čini njegov sastavni dio.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/12-01/115
Urbroj: 524-01/4-12-8
Zagreb, 3. kolovoza 2012.

Ministar
prof. dr. sc. Mirando Mrsić, dr. med., v. r.

***Obrazac broj 1***

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                 (naziv sindikata)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                     (datum)

Na temelju članka 3. stavka 1. Pravilnika o načinu dostave obavijesti za upis u evidenciju reprezentativnih sindikata, a u svezi s člankom 9. stavak 7. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« br. 82/2012 i 88/2012), \_\_\_\_\_\_\_\_\_\_\_\_\_\_\_\_\_\_\_\_\_\_\_ dostavlja
                                         (naziv sindikata)

OBAVIJEST
o činjenicama iz članka 7. stavka 1. Zakona

|  |  |
| --- | --- |
| OIB: |  |
| Naziv podnositelja obavijesti |  |
| Sjedište podnositelja obavijesti |  |
| Registarski broj pod kojim je u Knjigu sindikata upisan sindikat, podnositelj obavijesti |  |
| Naziv, sjedište i OIB poslodavca odnosno udruge poslodavaca s kojom sindikat kolektivno pregovara |  |
| Područje i razina za koje se kolektivno pregovara (članak 12. stavak 2. i 3. Zakona) |  |
| Datum podnošenja zahtjeva za pokretanjem postupka kolektivnog pregovaranja |  |

Potpis ovlaštene osobe
\_\_\_\_\_\_\_\_\_\_\_\_\_\_\_\_\_\_\_\_\_\_

Prilog:

– Sporazum iz članka 12. stavka 4. Zakona (u originalu ili ovjerenom prijepisu)

***Obrazac broj 2***

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
             (naziv sindikata)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                    (datum)

Na temelju članka 3. stavka 2. Pravilnika o načinu dostave obavijesti za upis u evidenciju reprezentativnih sindikata, a u svezi s člankom 9. stavak 7. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« br. 82/2012 i 88/2012), \_\_\_\_\_\_\_\_\_\_\_\_\_\_\_\_\_\_\_\_\_\_ dostavlja
                                          (naziv sindikata)

OBAVIJEST
o činjenicama iz članka 7. stavka 2. Zakona

|  |  |
| --- | --- |
| Naziv, sjedište i OIB poslodavca udruge poslodavaca, odnosno udruge poslodavaca više razine s kojima sindikati kolektivno pregovaraju |  |
| Datum zaključenja sporazuma o broju i sastavu pregovaračkog odbora sindikata |  |
| Područje i razina za koje se kolektivno pregovara (članak 12. stavak 2. i 3. Zakona) |  |

|  |  |  |  |
| --- | --- | --- | --- |
| Naziv sindikata podnositelja obavijesti | Sjedište sindikata | OIB sindikata | Registarski broj pod kojim je u Knjigu sindikata upisan sindikat |
|  |  |  |  |
| Naziv svih sindikata koji djeluju na razini i području za koje se kolektivno pregovara |  |  |  |
| 1.  2. | 1.  2. | 1.  2. | 1.  2. |

Potpis ovlaštene osobe
\_\_\_\_\_\_\_\_\_\_\_\_\_\_\_\_\_\_\_\_

Prilog:

– Sporazum iz članka 12. stavak 4. Zakona (u originalu ili ovjerenom prijepisu)

– Sporazum kojim je utvrđen broj i sastav pregovaračkog odbora sindikata (u originalu ili ovjerenom prijepisu)

***Obrazac broj 3***

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
              (naziv sindikata)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                      (datum)

Na temelju članka 3. stavka 3. Pravilnika o načinu dostave obavijesti za upis u evidenciju reprezentativnih sindikata, a u svezi s člankom 10. stavak 4. Zakona o kriterijima za sudjelovanje u tripartitnim tijelima i reprezentativnosti za kolektivno pregovaranje (»Narodne novine« br. 82/2012 i 88/2012), \_\_\_\_\_\_\_\_\_\_\_\_\_\_\_\_\_\_\_\_\_ dostavlja
                                        (naziv sindikata)

IZJAVU
o činjenicama iz članka 10. stavka 4. Zakona

|  |  |
| --- | --- |
| Naziv i sjedište sindikata podnositelja izjave |  |
| OIB sindikata |  |
| Registarski broj pod kojim je u Knjigu sindikata upisan sindikat |  |
| Evidencijski broj pod kojim je sindikat upisan u evidenciju reprezentativnih sindikata pri ministarstvu nadležnom za rad |  |

Potpis ovlaštene osobe
\_\_\_\_\_\_\_\_\_\_\_\_\_\_\_\_\_\_\_

Prilog:

– Preslika obavijesti poslodavcu o odbijanju kolektivnog pregovaranja

***Obrazac broj 4***

EVIDENCIJA REPREZENTATIVNIH SINDIKATA

|  |  |
| --- | --- |
| Naziv, sjedište i OIB sindikata |  |
| Upisuje li se sindikat u evidenciju temeljem činjenica iz članka: | a) Članak 7. stavak 1. Zakona  b) Članak 7. stavak 2. Zakona  c) Članak 21. stavak 1. (rješenja Povjerenstva ) – Članak 8. stavak 6. Zakona  – Članak 9. stavak 1. |
| Datum dostave obavijesti sindikata |  |
| Klasa i datum rješenja Povjerenstva |  |
| Datum izvršnosti rješenja Povjerenstva |  |
| Datum pravomoćnosti rješenja Povjerenstva |  |
| Područje i razina za koju se pregovara o sklapanju kolektivnog ugovora (članak 12. stavak 2. i 3. Zakona) |  |
| Datum zaključenja Sporazuma o broju i sastavu pregovaračkog odbora sindikata |  |
| Izmjene ili dopune Sporazuma o broju i sastavu pregovaračkog odbora sindikata |  |
| Upis Izjave o odbijanju kolektivnog pregovaranja (čl. 10. st. 4.) |  |

***Obrazac broj 5***

EVIDENCIJA REPREZENTATIVNIH UDRUGA SINDIKATA VIŠE RAZINE

|  |  |
| --- | --- |
| Naziv udruge sindikata više razine |  |
| Sjedište |  |
| OIB |  |
| Registarski broj pod kojim je u Knjigu udruga sindikata više razine upisana udruga sindikata više razine |  |
| Klasa i datum rješenja Povjerenstva  (članak 17. stavak 1. Zakona) |  |

***Obrazac broj 6***

EVIDENCIJA REPREZENTATIVNIH UDRUGA POSLODAVACA VIŠE RAZINE

|  |  |
| --- | --- |
| Naziv udruge poslodavaca više razine |  |
| Sjedište |  |
| OIB |  |
| Registarski broj pod kojim je u Knjigu udruga poslodavaca više razine upisana udruga poslodavaca više razine |  |
| Klasa i datum rješenja Povjerenstva (članak 17. stavak 1. Zakona) |  |

93 10.08.2012 Pravilnik o načinu dostave obavijesti za upis u evidenciju reprezentativnih sindikata

93 10.08.2012 Pravilnik o načinu dostave obavijesti za upis u evidenciju reprezentativnih sindikata

Pravilnik, NN 93/2012-2136
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)